Katerina Tihhonova

Katerina Vladimirovna Tihhonova (vene keeles Катерина Владимировна Тихонова; sünninimi Katerina Putina; sündinud 31. augustil 1986 Dresdenis Saksa DV-s) on vene ülikoolitegelane, ärijuht ja endine tantsusportlane.

Katerina Tihhonova on Lomonossovi-nimelise Moskva Riikliku Ülikooli aseprorektor, MRÜ tehisintellekti instituudi direktor 2020. aastast ja MRÜ keeruliste süsteemide matemaatiliste uuringute instituudi asedirektor.

Ajalehe Sobessednik andmeil on Katerina Tihhonova Venemaa presidendi Vladimir Putini ja Ljudmila Putina tütar.

Haridus
Tihhonova on õppinud Peterburis saksa keele süvaõppega erakoolis. Pärast perega Moskvasse kolimist jätkas Katerina õpinguid Moskva Saksa Koolis ja alates 2000. aastast koduõppes. 

Tihhonova on õppinud kahes ülikoolis: Peterburi Riiklikus Ülikoolis (alates 2003. aastast orientalistika teaduskonnas) ja Lomonossovi-nimelises Moskva Riiklikus Ülikoolis. 

Tihhonova valdab võõrkeeltest inglise, saksa, prantsuse, korea ja hiina keelt.

Töökäik
Pärast Moskva Riikliku Ülikooli lõpetamist asus Tihhonova MRÜ rektori Viktor Sadovnitši kutsel tööle MRÜ keeruliste süsteemide matemaatiliste uuringute instituudis (IMISS; direktor Sadovnitši). 

2013. aastast on president Putin MRÜ hoolekogu esimees. Samast aastast on Tihhonova MRÜ IMISS-i struktuuriüksuse – rahvusliku intellektuaalse reservi keskuse – juht ja fondi Rahvuslik Intellektuaalne Areng peadirektor. Ühtlasi on Tihhonova keskuse ja fondiga tihedalt seotud kompanii Innopraktika direktor (kompanii hoolekokku kuuluvad MRÜ rektor Sadovnitši ja mitme suurfirma juhid, sealhulgas Igor Setšin ja Aleksei Miller). 

2019. aasta mais kaitses Tihhonova MRÜ mehaanika-matemaatika teaduskonnas füüsika-matemaatikakandidaadi  väitekirja "Математические задачи коррекции активности вестибулярных механорецепторов", mis käsitleb galvaanilise vestibulaarse stimulatsiooni uuringuid. Kandidaaditöö juhendajad olid rakendusmatemaatika kateedri juhataja Vladimir Aleksandrov ja rektor Viktor Sadovnitši.

2020. aasta veebruarist on Tihhonova äsja loodud MRÜ tehisintellekti ja intellektuaalseste süsteemide probleemide perspektiivuuringute instituudi direktor.

Tantsusport
Tihhonova on tegelenud akrobaatilise rock'n'roll'iga. Ta on esinenud Euroopa ja maailmameistrivõistlustel ning 2014. aastal võitis ta Venemaa meistrivõistlustel hõbemedali (paaris Ivan Klimoviga). 

Ta on tegutsenud ka spordifunktsionäärina. Tihhonova on olnud Maailma Rock'n'rolli Konföderatsiooni asepresident.

Isiklikku
Tihhonova abiellus 2013. aastal suurärimees Kirill Šamaloviga, kelle vara väärtus ületas hiljem miljardi. Kirill Šamalovi isa Nikolai Šamalov asutas 1990. aastatel koos Vladimir Putiniga kooperatiivi Ozero.
Bloomberg Newsi andmeil lahutati Tihhonova ja Šamalovi abielu 2018. aasta jaanuaris. 

Katerina Tihhonova õde on endokrinoloog Marija Vorontsova.

Viited

Välislingid

Katerina Tihhonova esinemas MM-võistlustel Winterthuris (2013). YouTube, 13. november 2013
Катерина Тихонова: МГУ важно сохранить своих выпускников для страны. interfax.ru, 22. oktoober 2015
Дочери Путина: журналисты рассекретили уже и старшую наследницу Путина. YouTube, 11. november 2015
Vladimir Putin vastab küsimusele tütarde kohta. YouTube, 17. detsember 2015
Катерина Тихонова – всё же дочь Путина. YouTube, 29. november 2017
Катерина Тихонова защитила кандидатскую диссертацию в МГУ. rbc.ru, 24. mai 2019
Vladimir Putin vastab küsimusele oletatavate tütarde kohta. YouTube, 19. detsember 2019
Семья Путина. Кого прячет президент. YouTube, 28. aprill 2020
Вилла путинской дочери во Франции, может стать убежищем для беженцевий активист Пьер Афнер проник.... The Insider, 19. märts 2022

Venemaa inimesed
Vladimir Putin
Sündinud 1986